SÂNGELE TEMNIŢEI 
PREFAŢĂ LA CÂNTECE DIN TEMNIȚĂ 


În aprigele mele belciuge, 

piatra mă-nfulecă, fierul mă suge. 
În bezne m-afund, zi de zi, şi-n urât, 
Întâi pân-la glezne, apoi pân-la gât. 


Curând, o să-mi treacă de gură, de frunte, 
lespedea temniţei, cu gângănii mărunte, 
şi-am să dispar în grozava ei guşă, 

în mugetul ei subteran şi-n cenuşă. 


Dar, hămesit, sub lăcate, chei şi zăvoare, 

de tine, sălbatice, viule soare, 

din carne îmi rup, din dogorâta mea smoală, 
aceste cântece în pielea goală, 


şi-n tine le-arunc, în năpraznice-amieze, 
s-alerge, să topăie şi să necheze, 
slobode, aspre, neţesălate deloc, 

ca nişte cârlane fugare în stepe de foc... 


ZĂBRELE 


Inimă, - viața plesneşte afară 
auzi-0, din toate păstăile ei... 
Aici gem zăvoare şi zornăie chei, 
oftează la uşi drugii grei 

şi lacătul rage-njunghiat ca o fiară. 


Inimă, -soarele-afară se-mbată 
şi sparge-n beții oglinzi şi brățări . ... 

Aici, în celule zăcute-n uitări, 
soarele pute şi stăruie-n nări 
ca un hoit într-o groapă uitată . . . 


Inimă, - dragostea cheamă şi joacă, 
afară, cu ţâţele goale, pe străzi . . . 
Aici, ca strivit sub capacu-unei lăzi, 
sângele urlă, năuc, după prăzi 

şi carnea scrâşneşte, buimacă . . . 


Inimă, - vremea e gârlă zbârlită, 
auzi-o cum curge afară pe scoc.... 
Aici, vremea-i stâncă, giganticu-i bloc 
stă peste noi ca un munte de foc... 


Dă-mi târnăcoape, dă-mi dinamită, 
s-o facă să sară din loc ! 


ZILE 


Marţi, Vineri, Sâmbătă, Luni, 
zile neutre, fără de formă, 

ca o ceaţă enormă, 

peste genuni. 


Stau în timpul groaznic de gol, 
cu tălpile-n vecuri lichide, 
ca-n ocean un atol, 

bătut de vânturi toride ... . 


Marţi, Miercuri, Vineri . .. Ce zi o fi oare ? 
Săptămâna e-o namilă moartă, 

lunile mele nu trec prin calendare, 

insula mea nu-i pe nici o hartă... 


Luni, Joi... Toate una ca alta, 
cum seamăna balta cu balta, 

cum seamănă scaeții din şanţuri . . . 
Toate numai lacăt şi lanţuri, 

numai lacăt şi lanţuri. 


Bună dimineaţa, celulă, 

noapte bună, zăbrele, - 

sparge-v-aş, ca un dulău, în măsele, 
rupe-te-aş cu dinţii, celulă . .. 


Temniţă, temniță, turbată căţea, 

cum ti-ar da foc inima mea ! 

Viaţă, viaţă de-afară, zăludă, 

cum joci în somnul meu paparudă ! ... 


Luni, Miercuri, Joi . . . Duceţi-vă dracului, 
zile-mpuţite, zile stătute. 

De-aici, din gura veacului 

cin-să vă numere negrele sute ? 


RUGĂCIUNE DIN CELULĂ 


Doamne, păzeşte-mă, Doamne, ai milă .. . 
Sunt ca o scorbură veche-ntr-un tei. 

În noaptea mea şi-a lăsat Amintirea prăsilă 
toate năpârcile ei. 


Nu mai pot s-o îndur, dezmăţata. 
Iese de peste tot, din pereți, 
şi-mi zvârle-n culcuş cu lopata 
urzici, şi cărbuni şi scaeți. 


Doamne, nici pieptul, nici ochii, nici gura 
nu pot să-i mai rabde pojarul. 

Mă zvârcolesc ca pe plită țiparul, 
atât de cumplită-i arsura . . . 


Seacă-mă, Doamne, de-aduceri aminte, 

aşa cum seci, vara, puhoaiele, 

şi nopțile mele aprinse despoaie-le, 

cum, toamna, pădurea o despui de veşminte. 


Fii şi Tu, Doamne, o singură dată, 
ucigaş şi tâlhar la răscruci : 
jefuieşte-mi rădvanul meu cu năluci 
şi strânge-mi trecutul de beregată . . . 


Pradă-mi tot cerul, hoţeşte-mi toți anii, 
cum m-ai fura de arginți şi podoabe . . . 
Vreau să fiu sterp, cum sunt bolovanii, 
Şi gol cum e stânca pe labe. 


Cremene-n mine, -n osândă, -n omăt, 
mușchiul tăcerii să mă înece, 
furtunile dorului să dea îndărăt, 
rupte din piatra mea rece. 


FOAMEA 


Lacătul a gemut din făptura-i întreagă, 
gardianul zăvorul a tras 

şi-n celulă-am rămas 

eu şi foamea slăbănoagă. 


Singuri stăm faţă în față. 

O văd ca prin ceață 

cum se despoaie fără ruşine 
şi țopăie, cu buricul la mine. 


Aş omori cu pumnul, ca pe-o târfă, 
năluca-i de oase şi piele, 

dar braţul ăsta-i şomoiog de cârpă, 
şi degetele nu sunt ale mele . . . 


Terciul muced de mămăligă 
în vis a fost parcă. 

Dinţii încă vor să se-nfigă 
în blid şi-n lingura bearcă. 


Î-aş linge peretelui galbenul lapte, 
cu limbă aspră de mâţă. 

Pernele astea de urdă m-aţâţă, 
stelele-afară-s ca perele copapte. 


Aş ronțăi moloz, din unghere, 
aş suge un colţ de saltea . . . 
Deschide-te, sobă, ca o cişmea, 
gâlgâietoare de miere ... . 


De ce nu se face — aşa o lumină, 

să văd că-n pragul celulei răsare 
Maica Domnului c-o strachină mare, 
cu lapte şi azimă plină ... 


Doamne, cum s-or ospăta alții : 
mormane de carne şi pâine .... 

Ah, zodia mea, de fiară, de câine, 

cum mi-au spurcat-o sfinții, înalții ! . ... 


Beregata mi-e plină de scame, 
tulbure somnul mi-e numai lipie . .. 
Fire-ai să fii, puşcărie, 

mămăliga mă-sii de foame ! 


CUMETRI DE SINGURĂTATE 


Dragi prieteni de singurătate, 
când celula cu beznă se-ncarcă, 
ploşniță sură, guzgane cumnate, 
mătuşă libarcă. 


Şi voi, lighioane surate, 
păienjeni, păduchi şi gândaci, 
numai voi, din pereţii posaci, 
călcați cu inimi de frate 
prin orele mele înveninate . . . 


Când ghilotina tăcerii pe gât 

îmi lasă grozavu-i tăiş, 

cumetri, daţi buzna cruciş şi pieziş, 
să ţineţi mormântului meu deurât. 


Sugeţi-mi somnul, tristețile 
şi deznădejdea mea nesătulă ; 
dragi camarazi de celulă, 
roadeți-mi nopțile, beți-le ... . 


Purice, purice, măi, uşurelul vântului, 
potcovit cu văzduh, azurat titirez, 

uhu, uhu, ploşniță, greaua pămâmtului, 
grav calculată ca un burghez. 


Şi tu, chiţorane poete, 

aventurier şi boem, 

şi tu, gândac, vagabond pe comete, 
complici de-ntuneric, vă chem . ... 


Innoadă, înnoadă, păianjene-n plasă 
şi pentru mine o lacrimă deasă. 
Vino, păduche, vino şi bea 

sufletul meu, jelania mea. 


Tu, ploşniţă, suge-mi, suge-mi din plin, 
măceşul din sânge, spin lângă spin, 

iar tu, şobolane, vino să-mi spui 

care mi-l gustul oftatului, 

şi cum miroase — a flori ? a otravă ?- 
inima asta bolnavă. 


ŢIGARĂ 


Te-ascund în pumn de azi dimineaţă 

şi pe furiş pe mângâi adânc, 
noaptea-aşteptând ca să-ți beau, să-ți mănânc 
carnea de văzduh, pădureaţă. 


Şi-acuma, când celula mi-l beată 
de umbre şi lună, ca o livadă, 

în mâna în friguri tu tremuri toată, 
sălbatică, tânără pradă. 


Haină țigară, cerească ţigară, 
lung, tâlhăreşte-ţi desmierd 
pielea subţire de domnişoară 
şi jocul zvelt ca un cerb ... . 


Înfulec pierzaniaţi brună, 

cu foame zbârlită de lup 

şi-o căldare amară de lună, 
fierbinte, îmi spumegă-n trup. 


Tutun negru, negru ca părul muierii 
vărsat în culcuş, pătimaş, 

trezite-n piept, toate lăutele fierii 

le zvârcoleşti subt arcuş ucigaş. 

Ptiu, ce osândă, ce porcărie !... 
cum năvăleşte inima asta 

cu tot trecutul, cu toată năpasta, 
cu veninoasa ei vijelie ! .... 


Nu, nu vreau asta, țigară... 

eu vreau uitarea să mă îngroape, 

vreau pâclă groasă, vreau piatră de moară, 
pe adormite, vechi ape... 


Nu vreau să se urce din mine amar, 

nici calde furtuni, nici geamăt de orgă... 
Mă-mpuţi cu-amintiri, spurcată mahorcă, 
ŞI scuip şi te muşc şi înjur . . . 


ÎN FIECE NOAPTE 


În fiece noapte, din spaţii lichide, 

la uşa celulei opreşte, gemând, o cotiugă. 
Din ea se dă jos, o umbră cu glugă: 
-Sunt Amintirea, deschide . . . 


O îmbrâncesc, o alung, îi spun ticăloase cuvinte ; 
ea râde, mă dă la o parte, nu-l pasă, 

mi-ncarcă-n cotiugă anii, şi pleacă-nainte, 

pe uliţa ei somnoroasă ... . 


În fiece noapte, la gratii de fier, 

vine Tristeţea şi lung îşi întinde, 

spre mine, rânjind, zbilțul ei de hingher, 
şi-n zbilțu-i nemernic mă prinde. 


Simt pe grumaz strânsoarea rotundă, 
mă zvârcolesc şi mă zbat cu smuciri de dulău : 

-Slăbeşte, Tristete, puţin, zbilţul tău . . . 
Dar laţul mai crunt, mai adânc, se afundă . .. 


Şi-n fiece noapte, -n celula cu febre, 
țunând, uruind, pe vinete şine, 

ți-aud, Desnădejde, venind peste mine 
trenul tău negru, -ncărcat cu tenebre. 


Vagoanele-ți duduie, grele, prin noaptea de-asfalt, 
şi-aştept, Desnădejde, la cantoane de jale, 

şi-n fice noapte, c-un țipăt înalt, 

hoitul meu blestemat îl arunc subt roţile tale . . . 


ZODIE 


Nopti la rând urmăresc prin vizetă 
beznele, beznele, beznele . . . 

Odinioară, citeam stelele. Lesne le 
buchiseam slovele, scrise pe boltă cu cretă. 


Voiam să-mi învăţ zodia pe dinafară 

şi-o visam scrisă cu litere-nalte, citeţe. 

Credeam că steaua mea e o caleaşcă la scară, 

să mă ducă, trasă de cerbi, peste râpi şi podeţe .... 


Cum caută azi ochiul, cu dușmănie, 
steaua nemernică şi blestemată ! 

Ce târfă de stea, ce năpârcă spurcată, 
cum ar rupe-o cu dinții, din puşcărie !... 


Maică, măicuţță albă, măicuţă bună, 

când îmi coseai, surâzând, azur şi pieptere, 
ghiceai tu zilele mele cu ghiare ? 

Maică, măicuţă bună, 

piciului tău cu părul de lună 

îi sărutai mânuţele albe plăpândele, 

îi alungai lacrima, negura, pândele, 
ŞI ţi-l visai în rădvan de coji de alună, 
prinţ călărind pe furtună ... . 


Acum i-l rod toate osândele 
şi temniţele toate, flămândele. 


Taică, tăicuţule, taică, 

îti aminteşti de şcolarul bălai, 

cu bereta lui marinară, 

pe care-l duceai, pe subt basm, pe subt rai, 
de mână, la şcoala primară ? 


Unchiaşule, tu nu ştiai 
că zâmbetul tău se coboară 
pe-o ticăloasă osândă de fiară. 


Tăicuţule, taică, 

feciorul tău se zbate ca o lupoaică, 
se zvârcoleşte şi urlă în cuşcă, 

şi zgârie drugii şi-i muşcă . .. 


O, ce alb era totul, odinioară ! 

Alb patul cu îngeri, albă şcoală primară, 
albă duminica, albă vacanţa, 

alb jocul cu turca, şi mingea . . . 


Au rămas otreapa şi zdreanţa, 
scuipatul, ocna, funingea. 

Şi din ţâncul vostru, firav ca lumina, 
nu se mai vede decât jivina, 

jivina din temnita asta turbată ... . 


Jeliţi-mă, maică şi tată. 

SÂNGELE TEMNIȚEI 


Dacă-mi lipesc urechea de cimentul celulei, 
ascult, ascult 

cum sângele temniţei, ca un mare tumult, 
ca un geamăt abrupt, 

curge pe dedesubt, 

curge torent de veninuri amare, 

ținut în pământ sub zăvoare. 


Sângele temniţei, prizonier, 
gâlgâie-n cruntă durere 

pe sub piatră şi pe sub fier, 
pe sub osândă, pe sub zăcere, 
prin subterane artere. 


Lipesc urechea jos şi-l aud : 

uneori fierbe un muget fierbinte, 
plânge, plânge în fund de morminte ... . 
Alteori ţipă, sălbatec şi crud 

ca o aprigă poftă de viaţă, 

sau şuieră-a ispită răzleaţă, 

cu brânciul ei ațâţător 

la jaf, la omor... 


Sub marii amari bolovani, 
cineva urlă de-o mie de ani, 
cineva cântă de-un veac, 
cineva n-are geamăt, nici leac, 
altul cheamă şi cheamă, 

altul blesteamă, 

altul cu-ntreg cuțitul 

ucide granitul . ... 

Sub marii, amari bolovani, 

sângele temniţei fierbe de-o mie de ani. 
Aud, aud, 

cu urechea pe piatra plecată, 

gârla lui răsculată. 

Îi simt, îi simt 

smoala aprinsă, fonta lichidă, 

otravă toridă. 


Şi carnea mea trosneşte deodată, 
din zăvoare drăceşti, 

prind mădularele să se deschidă 
ca nişte uşi, ca nişte fereşti : 
-Intră, sânge al temniţei, intră, 
vino din funduri nepământeşti, 
vino să mă cotropeşti . . . 


ÎI chem, îl chem, iar ŞI iar, 

şi sângele temniţei vine, 

vine şi urcă în mine, 
clocotitor de pojar. 

Sângele temniţei urcă în mine 
cu neodihnitul lui zvon, 

din fier, din iad, din beton... 


Şi sângele temniţei sparge belciuge, 
şi urcă în mine şi muge, 

şi fierbe şi geme şi plânge, - 
crâncenul temniței sânge. 


Şi ard cu el, şi vuiesc, şi mă zbat, 

şi urlu şi sânger, cu fluxu-i turbat, - 
şi când, pe urmă, roşul torent 

se trage din mine, îndărăt, în ciment, 
cu sângele temniţei greu 

mă trag din mine şi eu, 

şi plec cu el, cu grozavu-i şuvoi, 
sub ciment, înapoi... . 


CARTE POŞTALĂ 


Dragă, 
Pe scurt, cum e ordinul, ce să-ți scriu ? Ce să-ți spun ? 
Fetiţa noastră a trecut într-a patra primară ? 
Are ochii ca ai tăi ? Tot aşa trişti ? Cum e afară ? 
E soare ? E cer? E tutun ? 


Aici, stau de vorbă cu celula mea pe.ndelete, 
o-ntreb de voi, o desmierd, apoi o zgârii, o muşc, o blestem 


Câteodată, umbrele voastre pâlpâie pe un perete, 
Şi-atunci curge aur în ea, ca-n staulul din Vitleem. 


Tot aşa e noaptea şi pe la voi ? Afundă ca hruba, 
cu luna ca un stârv spânzurat de-o prăjină ?. .. 


De-o să mă ducă la altă puşcărie cu duba, 
Nu mai căutați nemernica mea vizuină. 


Uită-mă tu, să mă uite fetița. Aşa e osânda, 
te-astupă cu piatră, te rupe de toate... 


Nu-l mai aşteptaţi pe tăticu. L-a înghițit ocna, flămânda. 


Mai am unsprezece ani şi jumătate . . . 


ÎNCEPUT DE PRIMĂVARĂ 


[eşim îmbrânciţi la corvoadă afară, 
dar brânciurile, azi, sunt mai moi. 

In aer suspină ceva ce te-nfioară, 
parc-ar foşni un seraf peste noi. 


Băltoacele se fac mai albastre, mai pure, 
şi pietrele goale palpită. 

Adie miresme de vis, de pădure, 

şi de femeie iubită. 


Sudalmele-acum nu mai par aşa crunte, 
şi gardienii ne-njură, 

cu-o rază de soare pe frunte, 

cu-n zâmbet pe gură. 


Tragem mai leneş căruța prea plină 
şi-n simple sfinţenii de vite, 
rumegăm ca şi ele lumină 
de-ameţim de zări bănuite. 


O clipă proptiți pe-o lopată, pe-o rangă, 
stăm muţi cu privirea-nainte. 

O clipă inima noastră pare o creangă, 
legănând aduceri aminte. 


Şi iar sub povară urnim cu tristeţe ; 
şi nu ştim ce-n drum ne doboară, 
osânda pe tâmple, sudoarea pe feţe, 
sau, doar, o prea grea primăvară. 


Şi giontul ne-ndeamnă, sudalma ne-mbie. 
Şi cum ne tot frângem în mari opintiri, 
pe umerii noştri soarele scrie 

cruci de lumină subțiri. 


Şi unu iar cade şi iar se înhamă, 
şi-n crâncena trudă făr-de răgaz, 
subțire şi moale ca o sfântă năframă 

vântul ne şterge chinul pe-obraz. 


NESOMN 


Sub mine e o plită urizicătoare. 

Nesomnul atârnă-n tavan, de cârlige. 
Păianjene, -mi sfârâi pe-obraz ca o vâltoare, 
ploşniță, muşcătura ta frige. 


Fierbe neastâmpărul, vâlvoi, fără diguri, 
fără zăgazuri, cu toată năvala . . . 
Fire-aţi ale dracului, friguri, 

ŞI voi, ceasuri groase ca smoala. 


Veghea mă arde cu jordii, mă taie, 
mă ronțăie până-n ciolane. 

Celula năpusteşte pe mine ciocane, 
răngi, fierăstraie. 


Ha, gândurile mele ridică spinări 
ţepoase, sculate, cum au mistreţii, - 
le-aud cum se freacă de toţi pereții .. . 
Deasupra mea, jindul ascute frigări. 


Iată şi pofta duşmancă, 

mi-arată şolduri, sparge viori . . . 

Din sânii pernii-aş muşca până-n zori, 
şi din pătura neagră ca o ţigancă. 


Ah, prinde-mi inima, domnule prim-gardian, 
pune-mi-o-n lanţuri, vrea să evadeze, 

a fugit printre paznici, a sărit metereze, 
bag-o în carceră grea, de catran . . . 


Fii atent, gardian, ia măsuri severe, 

nu vezi ? prin vizetă mă biciuie-ntruna 
aceeaşi privelişte, o ştiu de cinci ere : 
plopul şi luna, iar plopul, iar luna. 


Mă, plopule, lumânarea ta, pari o țigară, 

aşa arzi subțire, drept, fără văpăi. 

Şi curul domnişoarei luni, ce-obraznic iese-n afară ! 
Cum l-aş învineți în bătăi ! 


VORBITOR 


M-au scos din celulă-ntr-o duminică, tată ... 
Oftând veniseşi la vorbitor. 

Temniţa strâmbă juca în jurul meu, beată, 
şi-n piept ningea cu fulgi de cocor. 


Nu m-ai strâns la piept, tată, nu mițai dat mâna 
(acest lucru e strict interzis). 

Dar s-a făcut tăcere moale ca lâna, 

peste noi cădea cerul ucis. 


Şoapta ţi-a fremătat doar atât : -Măi băiete . .. 
Între noi, gardianul sever, 

lacrimi înalte, ani groşi, şi, ca un perete, 
osânda cu sârma de fier. 


Cum mă priveai ! Îţi sta numai pulbere-n față 
din odrasla cu zâmbet puţin. 

Un chip ticălos fumega, din neguri, din ceață 
şi din putregaiuri de chin... . 


Dincolo, erai tu : mâna ta veştedă, tată, 

ce-mi desena urşi de ghiață pe geam. 
Obazu-ţi sfânt, luminându-mi pe foi, altădată, 
sub lampă, când “teme” scriam . . . 

Un semn mi-ai făcut, poate a fost mângâiere, 
în aer s-a rupt — creangă de lut. 

Eu ţi-am cules umbra mâinii, ca o părere, 
şi-n vis m-am plecat s-o sărut. 


Tăceam amândoi. Dar, sub tăceri încleştate 
sângerau şi zvâcneau întrebări. 

Le vedeam palpitând ca nişte vrăbii împuşcate, 
cu piepturi umflate de zări. 


Întrebau ochii : -Băiete, ce cruntă ursită 

spoi cu fiere obrazul tău ? 

Răspundea fruntea :-Bătrânule, ocna-i cumplită, 
sălbatec sunt, crâncen şi rău... 


Sfios, printre noi umblau aduceri aminte 
în vârfuri de paşi, ca pe.un preş. 

Îmi venea să le pipăi năluca fierbinte, 
cu mari scuturări de cireş. 


Tâmpla căzuse adânc în tăcerea sonoră 
plină de vorbe fără de glas... 

Apoi gardianul : -S-a sfârşit sfertul de oră ! 
M-am ridicat de la iconostas. 


Pumnii mi s-au umflat de țigări de la tine, 
tată, ai spus ceva ca un fum, 

şi Veşnicia cu tunet surpat de ruine, 

m-a prins sub molozu-i postum . . . 


Gardianul m-a-mpins iar în celula haină, 

prin febre să te văd cum pleci, 

ducând acasă, de mână, pe străzi, prin lumină, 
un băietan cu ochii de rai... 

CÂNTEC DIN MLAȘTINĂ 


Chiţorane, chițorane, 

noi, din smârcul ăsta crunt, 
ştim că viaţa uragan e 

ŞI că îngeri nu mai sunt. 
Ştim, lungit pe trei fotolii, 
doarme Dumnezeu, săracul, 
într-un rai mâncat de molii 
ce s-o da de-a berbeleacul. 


Chiţorane, basmul cade 

şi cad rodiile-n hău, 

parcă dinții tăi le-ar roade, 
rumeguş de fierăstrău . ... 
Stăm privind din putregaie 
peste noi scaeţii sterpi, 

pe când visul se jupoaie 
ca o piele de pe şerpi... 


Măi, şi, totuşi, să viseze 

îi stă bine cărnii biete, 

făcând tumbe pe trapeze 

şi pe şubrede cornete. 

Din adânc de chin besmetic, 
din celule, din morminte, 

tot le-am smulge câte-un petic 
zilelor cu trup fierbinte. 


Tot le-am cere-o muşcătură, 
viață, guşterilor tăi, 

tot te-am săruta pe gură, 

târfă plină de văpăi.... 

Tu, în găuri şi-n dezastre 

ne-ai dat brânciuri, şi-n băltoace. 

Noi, din gemetele noastre, 
imnuri crâncene ţi-am face. 


Ah, cum te-am trozni în brațe, 
de la şolduri la călcâi . .. 

Dar tu joci pentru paiațe, 

pui azurul pe momâi. 
Stele-arunci ca mingi de tenis 
unora ce nu le prind, 
burtă-verzi, proptiți în penis, 
trec prin crinii tăi, dormind. 


ÎNTUNEREC 


Se umflă ca marea neguri saline, 
mângâi pe coapse goluri rotunde. 
Strig, -strigătul Mă caută numai pe Mine, 
pipăi, -numai tristul meu sânge răspunde. 


În jurul Meu, lumea aşteaptă să fie. 

Sunt Marele singur, stăpân absolut pe Nimic. 
Pentru Mine Vecia dansează, în gol, din buric, 
şi mă pofteşte la neagra ei feciorie. 


Tot aşa singur în tăceri fără toarte, 
o fi fost şi Dumnezeu în genunu ; 
nici trăznete-n jur, nici furtuni, 
nici măcar Moarte. 


Trebuie, poate, să suflu duh împrejur, 

prin Mine-nceputul cel mare să-nceapă . .. 
Întind braţul drept în golul cel pur : 
Facă-se cer! Facă-se apă ! 


- Viaţă, arată-te ! Moarte, înhaţ-o ! 

Mişunaţi, voi, gângănii, surpați-vă stele ! ... 
Tăcerea sălbatecă numai c-un braţ o 
culc, îmblânzită, la tălpile Mele. 


Sub Mine aud cum se rupe 

himenul candoarei supreme . . . 

La semnul Meu, celula apare din Vreme, 
şi viaţa ei ca un stup e. 


Tavanul se freacă la ochi, şoarecii rod, 
pereţii scâncesc, purecii sar până-n lună, 
şi Eu Mă plimb peste ei, prin genună, 
pe aerianul Meu pod. 


Duh sfânt al celulei care palpită, 
o cresc ca pe-un Cosmos unic... 
Numai pe tine, Tristete cumplită, 
n-am vrut să te scot din Nimic. 


Şi, totuşi, eşti : creşti în Mine adâncă, 

îți simt şi-n carne burghiul rămas, 

-ca un cancer năpraznic, care-Mi mănâncă 
trupul de Dumnezeu, ceas de ceas. 


CÂNTEC DE NUNTĂ 


Vâră-mi junghiul tău, tristețe, 
creşte-mi, jale, ca o bubă... . 
Patru gardieni în dubă 

m-au tot dus pe căi răzlețe. 


M-au tot dus la neagra nuntă, 
să mă-ngroape, să m-ascundă, 
unde-i negura mai cruntă, 
unde-i ocna mai afundă. 

Şi tu, Temniţă-mireasă, 
m-aşteptai cu masă mare : 
numai lacrimi în pahare, 
iar în bliduri fiere deasă. 


Temniţă, miresă slută, 
spulbera-ți-ar vântul praful, 
c-ai pus moartea cu taraful 
să ne zică din lăută. 


Sună-ţi, diblă, bărzăunul, 
a oftare, a jelanii ... . 

Stă în capul mesei unul : 
lacătul proptit cu anii. 


Ah, Boleşniţa, lălâia, 

cu vin roşu vrea să-nchine ! 
Foamea, Oftica şi Râia 

şed la masă lângă mine .. . 


Fă, mireaso, fă, spurcato, 
ploşniţele ți-s nuntaşii ; 

sârba nunţii mi-ai jucat-o 
cu tâlharii, cu vieţaşii .. . 


Şi-n celulă-ntins-ai lesne 

pat de nuntă şi.ndrăgire, 
doisprezece ani în bezne 

să-mi sugi carnea mea de mire. 


Doisprezece ani, subt şale 
putregaiul să-ți frământ, 
şi duhoarea gurii tale 

să ţi-o port în piept mormânt ... . 

Cântă-mi, Moarte, din lăută, 
zi-mi cântarea cea mai cruntă, 
pentru cea mai neagră nuntă, 
cu mireasa cea mai slută |... 


PROGRAM ZILNIC 


La 6, sună-n poarta-ntâia 
trezirea pentru vizuine. 

Ies hoţii galbeni ca lămâia, 
să-şi spele faţa prin latrine. 


Îi văd, grămezi, în soare lânced, 
plecați pe străchini împuțite, 
cum hăpăiesc din terciul rânced 
ca nişte fiare hămesite. 


Şi eu iau terciul, printre dreve, 
şi-n ochi îmi ard aceleaşi lame . . . 
Lihnirea asta din ce ev e ? 

De câte mii de ani mi-e foame ? 


Pe ceafă-mi stă proptit bârlogul. 
Lung, scârțăi din ciolane goale, 

Şi doar Urâtul, şontorogul, 

îmi dă, în cârji, mereu târcoale. 


Tavanul pururi îl măsor, 

el mi-este cerul, orizontul . . . 
Sânger de poftă de mahorcă, 
trecutu-mi face semn cu ghiontul. 


La prânz, m-arunc peste fasole 
ca vulturii pe-un stârv ce coace... 
Sus, dintr-un maldăr de corole 

mă vede Duhul Sfânt, şi tace. 


Afară, zornăie vieţaşii, 

se plimbă-n lanţ şi-n disciplină, 
şi,cum prin fier îşi mută paşii 
le sună inima-n rugină ... 


Tu, carcero, şi tu, osândo, 

pe trup îmi creşteți ca feriga. 
La 5, mi-azvârlă mămăliga, 
şi iar turbez, înfulecând-o. 


Şi iar rup carnea de pe mine, 
să-mi pipăi viața pân-la oase . .. 
Apoi, după program, la 6, 

La rând, numărătoarea vine. 


Mă schimbă-n cifră gardienii, 
să iasă număru —n registru. 
Iar ţipă lacătul sinistru 

şi iar mă ronțăie vedenii . . . 


Cu beznele mă-nec şi spinii 

în mari torente nesătule. 
Alături, dorm, oftând, vecinii, 
şi-n somnul lor din vechi celule 


miroase-a fân cosit şi-a cimbru, 
apare-n zâmbet Prea-Curata, 

sau ard un phalos — corn de zimbru — 
şi-un viol mai roşu ca muşcata. 

HAINE ROŞII 


Haine de temniță, roşii, cu vine ca smoala pe ele... 
Mi s-au făcut carne pe oase, mi s-au făcut piele. 
Din teaca lor vie nu pot să mă smulg şi să fug, 

fiece muşchi are-un lacăt, fiece os un belciug,. . . 


Haine de temniță, haine de flăcări şi de noroi, 

parcă vin din măceluri şi din mocirle cu voi. 

Mă văd în băltoace : sunt ca un diavol căzut de departe 
din alte tărâmuri, din lună, din vreo cometă, din Marte. 


Vărgat ca jivina din jungle virgine, 

m-arunc peste mine, sălbatec, în salturi feline. 
Cu mlădiere vicleană de ierburi şi trestii, 

am pânde şi lunecări şi târâşuri de bestii . . . 


Dar, după o noapte de plâns, de nesomn şi de febre, 
cum stau şi privesc dungile voastre-nroşite şi negre, 
pricep : v-am stropit cu sângele meu din artere 

ŞI cu şiroaie de lacrimi şi fiere . . . 


FECIOR DE HOAŢĂ 


În pavilionul de femei, peste noapte, 
scrâşnind a născut una din hoaţe. 
Luna şi-a scos țâţele pline cu lapte 
şi-a vrut să ia pruncul în braţe. 


S-au repezit toate hoaţele celelalte, 
să-nfăşure plodu-ntr-o veche broboadă . . . 
Şoareci, prin colțuri, se sfătuiau ce să roadă, 
afar’ mergeau stele pe picioroange înalte. 

Păingi coborau pe sfori să vadă lehuza, 

greu duhnea după uşă hârdăul. 

Noaptea, în grabă, îşi desprindea dintr-un nasture bluza, 
hoaţele cântau în urări : -“Fă, să-ți trăiască flăcăul !”. . . 


Iar tu zâmbeai, făcutule din chiparoase, 
fraged născutule în puşcărie... 

Pe rând te strângeau la piept muieri ticăloase, 
să-ți pipăie zăpada trandafirie . . . 


Şi tu zâmbeai, în odaia rău duhnitoare, 

prunc al osândei, odraslă de hoaţă . . . 
Zâmbetul ăsta-l vei lua cu tine în via-ă, 

nu vei târî doar oftatul ca un lanţ de picioare ! 


Mâine, fecior de târfă ți-or spune unii, 

alții şi-or aminti c-ai fost născut după gratii. 
Trântit la pământ de viscolul galben al lunii, 
tu nu-ţi vei cunoaşte numele tatii. 


Poate şi tu vei hoți ca maică-ta, mâine, 
copilul tău va izbi, într-o noapte cu glugă. 
Poate pentru inele, sau doar pentru-o pâine, 
temnița lacomă o să te sugă... 


Sau, poate, vei fi ca un cireş la rusalii, 

tânăr şi plin de rumene fructe. 

Vei pescui din oceanele tale coralii, 

Şi-ai vrea să treci peste veac pe mari viaducte. 


Şi, poate, vei vrea peste tot să te-mparți, să te dărui, 
să legi chiar şi rănile stelelor în alte ţinuturi. 
Lumina o vei lua de piept ca s-o scuturi, 

auru-i greu să cadă în pumnii pricărui ... . 


Şi-atuncea vor spune la fel : -“Iată fiul de hoaţă !” 

Ți-or pune ca maică-ti fierul roşu pe frunte, 
şi-n lanţuri şi-n brânci te-or aduce temniţei crunte, 
să te faci bestie, ură şi ceaţă .... 


ȘI-ACOLO SUS, ÎN VĂZDUH... 


Şi-acolo sus, în văzduh, de bună seamă, 
temnițe sunt şi ocne destule, 

şi după uşi de granit şi aramă 

zac, ferecate, celule . . . 


În spaţii se-aud, uneori, plânsete-ncete, 
noaptea, apar sus pe boltă, dreve de foc, 
şi ochi osândiţi se ivesc la vizete, 
lacrimi să verse şi nenoroc. 


Alteori, zangăt de lanţuri stă să coboare 
din slăvi, peste frunţile noastre. 

Chei se-nvârtesc în lacăte-albastre 

ŞI scârțâie-aeriene zăvoare. 


Sunt temnite sus, ne fac semn, ne dau de veste... 
Eu stau şi culeg depărtatul lor zvon, 

şi parcă zăresc dupăgratii celeste 

surâsu-ţi, Cervantes, şi tifla-ți, Villon. 


Sunteţi acolo, verilor, fraţilor, 

în carcere strâmte, de nestemate . . . 

Salut, smintiților splendizi, salut deşuchiaţilor, 
Ave, nălucilor întemniţate ! 


Încă şi-acolo, pentru păcatul cel mare, 
Jupânul secol vă bate cu pietre ? 
Şi-acolo vor să te suie în spânzurătoare, 
Vere François, ilustru cumetre ? 

Sau, stând sub zăvoare, sublime pramatii, 
Villon şi Cervantes, dragi derbedei, 
puneţi celulele-n strung şi, prin gratii, 
aruncaţi Europei scântei ? 


Poate în temniţă, sus, faceţi aur sintetic, 

-  alchimistul Cervantes, pungaşul Villon — 
v-o fi învăţat meşteşugul tot un eretic : 
Maistorul Vis, iscusitul Patron .. . 


Sunt temnițe sus şi sunt carcere-nchise. 
De-acolo, din nori, haimanale divine, 
dați lumii cu tifle, fabricaţi paradise, 
sau, frați de păcat, lăcrimaţi peste mine. 


Da, noaptea târziu, plângeţi şi voi la zăbrele. 
Atunci, din celula-mi lumească scot palmele-afară, 
lacrima voastră de flăcări să-mi cadă în ele 

şi să se facă inel, ori brățară . . . 


LIBERTATE 


Veacuri, lungit, ţeapăn pe spate, 
rumeg vedenia ta, Libertate. 
Sălbatec, îţi ling flacăra, aurul, 
ca sartea în bulgăre, taurul . . . 


Zănatec ţi-e, Libertate, strigoiul, 

când joacă pe spinii mei tontoroiul. 
E-un joc îndrăcit de căluşari şi de iele, 
pe dumicatele mele, 

pe somnul meu de vitriol, 

pe arşița cu care mă scol. 

M-acopăr cu pătura, cu rogojina . . . 
Imi arzi întunericul, îmi frigi lumina. 


Când stai în mine, amară şi groasă, 
ca drojdia de cafea în ceaşcă rămasă, 
când mi te pipăi, prin febrele mele, 
subțire în glezne, dulce la piele. 


Ah, cu ce foame fecundă-aş pătrunde 
între coapsele tale rotunde . . . 

Cum ţi-aş intra în amiezele-ţi vaste, 
ca un cuţit între coaste ! 


În visteria ta zăvorâtă 

vreau să răzbat cu dinamită. 

Hămesit după tine, de zile, de ani, 

te-aş sparge ca pe-o casă de bani. 

Cu gură de lup, cu şperacle, cu chei, cu unelte, 
te-aş jefui de fulgere zvelte ! 


Cumplit te mai vor, Libertate, 

poftele mele-aţâţate ! .... 

Din talerul tău plin cu smaragde fierbunți, 
aş îmbuca, mârâind printre dinți 

ca o lupoaică turbată 

sfâşiind un hoit de mânzată . . . 


Şi, totuşi, ce teamă zbârlită şi stranie 
de tine mă prinde, sfântă pierzanie ! 
Mi-e teamă de toate exploziile tale, 
mi-e frică de grindina bucuriilor goale. 
Mi-e frică de puhoaiele lor revărsate, 
de trăznetele tale, o, Libertate !.. .. 


Atât de crunt te râvnesc, că mi-e groază 
să nu mă, strivească enorma-ţi amiază. 

Mi-e frică de teribilu-ţi soare 

să nu mă omoare, 

să nu mă îngroape de viu, sub mormane 
spăimântătoarele lui uragane . . . 


Strâng pleoapele . . . Liber, afară, 

cu nările-n vânt ca o fiară. 

Liber, ca o sălbăticiune, 

în păduri, în oraşe, în uriaşa-ţi minune, 
liber, sub lavele tale toride . . . 
Libertate, văzduhul tău m-ar ucide ! 


Nu, n-am să pot îndura, Libertate, 

năpraznica ta voluptate. 

Domnilor paznici, opriți-mă-aici, 

în celula mea cu urzici, 

în somnul meu cu vitriol, 

în mlaştina mea, în nămol. 

Trageţi zăvorul puternic, încuiați lacătul bine . ... 
Libertate, mi-e frică de tine. 


TOAMNA ÎN TEMNIȚĂ 


Toamnei, în temniță, nu-i vedem lămpile-aprinse. 
Adulmecăm doar mirosul ei bun ca aburul ciorbii, 
şi-o pipăim pe-ntuneric ca orbii, 

printre zăbrele, cu mâinile-ntinse . . . 


Toamna, în temniță, n-o vedem niciodată. 

Dar noaptea-auzim cum tuşesc celule, alături, 

şi-o simţim lunecând ca o căţea mare, roşcată, 
momită să lingă sângele cald, vomitat de sub pături. 


Ziua, poate ni-i dor de parcuri fastuoase 
cu steaguri de purpură şi steme regale . . . 

Seara, -ascultăm şiruind bzrniţe negre în oase, 
şi-om muri fericiți într-un pat alb prin spitale. 


Toamna, în temniță, n-o vedem niciodată, 

o pipăim ca infirmii, o mirosim ca dulăii . .. 

O, de-ar intra printre gratii, o frunză incendiată, 
i-am duce la buze pâlpâirea văpăii, 


apoi am pune-o în piept şi-am scoate inima afară, 

şi inima veche ploii i-am da-o, s-o ia şi s-o joace 
prin mahalale uitate şi pe maidane sărace, 

unde, desculți, anii noştri în bile jucau, odinioară . . . 


CÂND VOI MURI 


Când voi muri în temnita asta spurcată, 

strivit de strigoii celulei şi de milenii, 

or singur punându-mi o sfoară de beregată, 

în moartea mea nu vor fi duioşii, nici sfinţenii. 


Nici un heruv nu-mi va fi lunecat peste față, 
morții să-i dea împăcare, surâs şi blândețe. 
Îngerii mei au fost osândiţi la ocnă pe viaţă, 
sau spânzurați, ca hoţii, prin pieţe. 


Obrazul în scârbă mi-o fi împietrit şi-n dezgusturi, 
trupu-ntreg o să-mi stea răşchirat ca o ghiară. 

Din inimă s-o ridica o mireasmă amară 

De foare de soc, de cucută, de brusturi. 


Şi ura, în ochi, mi-o-mpietri şfichiuiri de negre curele, 
obrazul lumii să-l fulgere ca o biciuşcă. 

Dinţii rânjiți părea-vor că rup şi că muşcă 

Din toate năpastele mele. 

Şi mâinile parc-or sta gata de trânta cea mare, 

cu pumnii grei să izbească-ntr-un piept de furtună, 
sau viața s-o prindă de gât şi s-o pună 

în viața mea, în genunchi, să-mi ceară iertare. 


Vânăt de silă şi ură, leşu-mi sălbatec 

nu va fi luminat de raiuri boltite .. . 

Cei ce-or intra în celulă, vor merge ca pe jăratec 
pe urletul meu, ca pe cuie, ca pe cuțite. 


Şi-am să las în celulă o baltă de lacrimi sărată, 

şi vor aduce căldări, smârcul amar să mi-l strângă. 
Zadarnic s-o umple cu plâns găleată după găleată, 

Din ciment vor musti lacrimi noi şi pereţii mereu au să 
plângă. 


Şi-un scuipat, cât mai gros, repezit cuputere-n tavan, 
am să las, să-mpietrescă pe veacuri ca stalactita. 
Prin el, vreau să-mi ţintui de-a pururi ursita, 

sus, pe un cer decăzut şi duşman . .. 


SĂRAC SUNT, DOAMNE... 


Sărac sunt, Doamne, sărac ... 
Sărac în celulă, sărac întru toate. 
Săcac sunt, Doamne, sărac, 

şi bucuriile Tale-s bogate. 


Să mă apropii de ele nu pot, nu mă lasă. 
Lihnit sunt şi foamea mă taie : 

vreau sâmburii ce-Ţi cad de la masă, 
vreau tot ce arunci la gunoaie. 


Din toate minunile Tale, 
nu văd o zdreanţă, nu pipăi nimic. 

Pentru-osânditul calic 
ai numai ziduri în pieile goale... 


Departe, departe, -ntr-o ţară-azurată 
cu soarele ca o fântână, 

Doamne, era un zugrav altădată, 
bătrân în bojdeuca-i bătrână. 


Sărac era, Doamne, şi-n ruga-i neghioabă 
cu jind Îţi cerea şi cu frică, 

un sturz sau o mierlă să-i dai în cocioabă, 
să-i cânte-n tristețea-i calică. 


Ofta după zboruri, tânjea să le-asculte, 
să le dezmierde viersul suav .. . 
De-atâta vechi dor şi oftaturi prea multe, 
Pasăre-l porecleau pe zugrav ! (1) 


Şi nu putea calicul să-şi cumpere 

un pițigoi, cel puţin, un sticlete . ... 

Dar, Doamne, văpsele i-ai dat să-şi astâmpere 
dorul, cu ele, pe un perete. 


Şi-a prins să-şi văpsească bordeiul în grabă. 
zburau şi foşneau cintezoi cântăreți, 

grauri de aur ieşeau din pereți, 

aripi şi cer se vărsau în cocioabă . .. 


De ce nu-s şi eu ca zugravul sărac ? 

De ce nu-mi dai, Doamne, şi mie, văpsele, 
în celula săracă să-mi fac 

chipuri şi umbre şi rândunele ? 


O jimblă-aş picta, ca o fată mezină, 
aş pune zări de jur împrejur, 
şi lâng-o cinzeacă de tescovină 

aş da o bidinea de azur. 


Poate aş şti, ca zugravul povestei, 

aur şi cer din pereți să deschid. 

Poate, din ani, aş scoate chipul nevestei 
Şi l-aş pune să plângă pe zid. 


Şi-aş scrie, pe var, şi osândele mele, 
să geamă, să ardă, veac după veac. 
Din sânge şi fiere mi-aş face văpsele . . . 


Sărac sunt, Doamne, sărac. 


(1) Paolo Ucello, pictor italian din Florenţa Renaşterii. 


FRIG 


Curge, curge, din nesecate cişmele, 
Frigul, Frigul, teribilul frig. 

Printre zăbrele dârdâie ziua de țipirig, 
drevele clănțănesc din măsele. 


Chelălăie lacătul, afară la uşă, 

ca o spinare de bivol stă pătura sură. 
Inima mi-a fumegat, o vreme, pe gură, 
şi s-a stins în cenuşă. 


Mi-e frig, mi-e frig, - vreau să urlu, să zbier, 
cu țipăt metalic de fierăstraie. 
Țipătu-nţepeneşte în ger, 

ca o momâie de paie. 


S-a zgribulit patul, celula e de hârtie, 
ghetele-au tremur şi mârâit de potăi . .. 
Mi-e frig. M-aş vrea opărit cu leşie, 

aş mesteca tăciuni, aş bea vâlvătăi. 


Peste tot, în ciolane, în vine, 

frigul temniţei asmute zăvozi. 

Zdernţe de piele se deslipesc de pe mine 
ca nişte hălci de moloz. 


Ah, cum mă deşiră grozavele haite, 
reci, lucii, colţoase !. .. 

Carnea ar vrea să se vaite, 

dar se desface, felii de pe oase. 


Degetele mi se rup cu pocnete seci, 

aşchii de stalactită. Peste picioare, 

mi-au trecut camioane, tractoare, 

şi gleznele mi-au căzut, undeva, într-un beci. 


Mi-e frig, mi-e frig, MI-E FRIG, MI-E FRIG ! 
Aş scrie pe ziduri crunt testament : 

-Grijania mă-sii de Frig !... 

Sângele scheaună : mi-e frig, mi-e frig, 

apoi se scurge jos, în ciment . ... 


Foamea, jindul, poftele nu mă mai dor, 
mi s-a făcut țurțuri sub piele. 

Până şi lupii urilor mele 

au degerat în zănoagele lor... . 


SPITAL PENITENCIAR 
(reportaj liric) 
“Salonul” este vânăt, şi vbineți condamnaţii . . . 


Pedeapsa-i scrisă mare pe foi de observaţii 
şi caligrafiată, alăturea stă boala. 

5 ani, 8 ani sau 10, se-nşiră-n toată sala, 

“munci silnice” îşi varsă plămânii-n scuipătoare, 
o “temniță grea” coace zemoase plăgi murdare, 
un preventiv scânceşte, vieţaşii îl înjură. 

Furiş, mahorca-i scoasă de sub salteaua sură 

şi fumul se îngroaşă cu tusea deopotrivă, 

în duh de năduşeală, de iod şi de salivă. 


Strâmbi, când se-ntorc în paturi, bolnavilor le pare 
că tot aud un zangăt de lanţuri la picioare ; 

când urcă termometrul, în geamăt de vedenii, 

văd, parcă, îmbrâncindu-i în dubă, gardienii . . . 


Ssst! domnii medici intră în sălile de-alături, 
chiştocurile, supte sălbatec, fug sub pături, 

surd mormăind se pleacă severele halate, 

peste puroaie scurse şi cărnuri îngălate ; 
bolnavii-şi sug obrazul, gem lung şi fiecare 

în vorbe stinse spune că-l doare rău şi moare, 

şi toţi tuşesc ori scuipă, cu spaime de jivine, 
“don doftor” să nu creadă că s-au făcut mai bine. 


Solemn, “vizita” trece în secții mai departe, 
țigările pitite ies din saltele sparte, 

şi scofâlciți de foame, hoţii lihniţi aşteaptă 

să li se-mpartă pâinea cleioasă şi necoaptă .. . 


I 
Seara, vin gardienii, scriind condici grave”ieşiții” 
“prezenții” osândelor bolnave, 
Şi pun la uşă drugi, năpraznice zăvoare. 


Saloanele cu febre par nişte cuşti cu fiare. 


Atunci apar din mâneci vechi cărți de joc jegoase. 

şi 


Plămânii trag plugare şi glume ticăloase, 
bolnavii ies din paturi, tiptil, ca din bârloage, 
se strâng şi râd în grupuri diforme şi oloage, 
beţi de-amintiri scârnave şi şoapte-ntărâtate 
despre bătăi, sau despre muieri încălecate . .. 


Unii-ncleştează pumnii şi stau aşa, scrâşnind, 
alții fac socoteala pedegete, cu jind, 

cât mai e oare până duminică, să vină 

la vorbitor nevasta, cu ceapă şi slănină . . . 


Barbutul zvârle zaruri şi-njurături pe jos, - 

şi când îşi stinge becul obrazul ofticos, 

târziu, câte-o nălucă tot bâjbâie, pe vine, 

să fure pâine-ascunsă sub pernele vecine, 

sub pături, hoţii tineri se masturbează-n friguri, 
şi visul — râu de flăcări — se varsă peste diguri . . . 


Fetid şi putred, somnul miroase-a pansamente, 
dar pernele vibrează, prin aripi transparente, 
şi, unul după altul, nemernicele paturi 

fug pe fereastr-afară, în lacrimi şi oftaturi 

şi-n noapte zboară-acasă, la ţânci şi la neveste, 
plutind pe sub acada miresmelor celeste. 


COLIND 


Hai şi noi, hoţilor, hai apărgătorilor, 
în ceata colindătorilor. 

Hai, nemâncaţilor, prin temnița mare, 
sunaţi din lanţuri urare. 


Hai cu colindul, cu pluguşorul . . . 
Să geamă buhaiul ca dorul, 
jalea troznească din bice de foc, 

grâul stelelor s-aducă noroc. 


Din sângele osândelor, hai, ticăloşilor, 
- în zori, la cântatul cocoşilor — 
sorcovă neagră să ne croim, 
lumea cu lacrimi s-o sorcovim . ... 


Hai şi noi cu sorcova, 
pe sub cer, pe undeva. 
Doamne, pe la uşa Ta. 


Sorcova, neagra, 

cu Râia şi cu Pelagra, 
cu Lingoarea 
țiitoarea, 

cu Foamea-mireasa 

şi păduchioasa, 

cu lanţul-boierul 
care-şi sună fierul, 

cu Zăvorul, 
domnişorul, 

şi cu Lacătul-turbatul, 
mânca-l-ar bubatul . ... 


Cu astea te sorcovim, 

pe la noi prin țintirim, 

îți cântăm sub rai, haini, 
uscați şi vâlvoi de spini, 
arşi de jale şi năpastă 

ca nucii trăzniți în ţeastă, 
stătuți şi golani 

de-o mie de ani... 


Câte cuie pe casă, 
atâtea nopți am plâns cu pucioasă. 
Câţi gândaci pe sub odăi, 

de-atâtea ori am gemut vâlvătăi. 


Dar-ar Noul An, la noapte 
să ningă fasole şi lapte, 

să cadă din Rai 

tutun şi mălai 

cât pe boltă stele, 

în pozunare lovele, 

câte ploşniţe grase 

toale şi garoase . . . 


Din celule, ca din racle, 
Doamne, Îţi cerem şperacle, 
cleşti şi scule, să troznească 
ocna ca o iască, 

să-i pleznească fiarele, 

să crape zăvoarele, 

lacătul să sară, 

să iasă hoţii afară . .. 


Temniţa toată, rămână 
cu oftica, într-o rână, 
cu păingii şi chiţcanii, 
înghiți-o-ar anii ! .... 


Hai şi noi cu sorcova, 
pe sub cer, pe undeva, 
Doamne, pe la uşa Ta. 


Pentru vorbele spurcate, 

colind şi păcate, - 

Doamne, Împărate, 

cum eşti Tu, pe-un tron de sloi, 
cam zăltat şi cam ciocoi, 

nu Te supăra pe noi ! 

CÂNTEC DE URĂ 


Tu, Doamne, ce împreuni în holde 
prescura şi cu bălegarul, 

când ziua caldă ca un şold e 

şi cu lumina ca paharul, 


Tu, Milostivul ; şi Tu, Bunul, 
ce-n coropişniți pui veninul 
şi-ngraşi cu suc de crini tăunul, 
răsfeți urzica şi-nalți spinul, 


Tu, care ciobăneşti cereşte 
Libărcile din duşumele, 
Părinte-Sfânt, blagosloveşte, 
zâmbind, şi holda urii mele. 


Din cruntele semințe pline, 
ale durerii ne-mpăcate 

şi din gunoaiele din mine, 
ea creşte-naltă şi se zbate. 


În smârcul ocnei împuţite 
şi-n rănile-mi mereu ferile, 
ea-nfige rădăcini cumplite 

cu guşi grozave de reptile . . . 


Celula gâlgâie, în noapte, 
de seva plânsului ce-ngraşă 
hainele tulpini răscoapte 

cu pârgă neagră şi vrăjmaşă. 


Aud, ținându-mi răsuflarea, 
cum prind, mugind, să se ridice 
Amarul, Jalea, Disperarea, 

În lungi, însângerate spice. 

E-un clocot surd şi-o grea foşnire 
de lanuri aspre şi barbare. 

Dă-i suferinţei unduire, 

dă-i, Doamne, urii mele, soare ! 


Vreau o recoltă-nveninată, 
suflată-n lacrimi şi-n aramă . . . 
Nu mă-nvăţa să iert vreodată, 
şi rodul urii fă-l să geamă. 


Să-i ardă mâna, cu pucioasă, 

cui spicul crâncen mi l-o frânge .. . 
Din orice paai catran să iasă, 

din orice bob să curgă sânge .... 

Numărul celulei mele. 

Numărul hainei vărgate. 

Numărul cheii turbate 

intrând în lacăt, scrâşnind din măsele, 
ronțăind ciolanele mele 

şi oasele Veciei uscate. 


Numărul meu de fiară. 


Numărul care arde mereu 
pe cuşca mea milenară. 
Numărul plânsului meu, 
numărul sângelui meu. 


Il simt bătut în piept cu ciocane, 
îl simt înfipt în piroane . ... 
adânc, adânc, până-n inima-adâncă, 

Şi încă, şi încă 
mai adânc, mai departe, 
până în moarte. 


Două sute optzeci şi unu... 
Numărul ca un blestem, 

Cu el înfulec tutunul, 

cu el hăpăi ciorba, cu el dorm ghem, 
cu el scuip flăcări şi gem, 

cu el fierb în lavă. 


Il văd zugrăvit enorm, cu otravă, 
pe somnul meu, până-n stele . .. 


Numărul zodiei mele. 


Două sute optzeci şi unu. 

până-n celulă, la mine, 

alte două sute optzeci, 

de lanţuri, de cuşti, de jivine, 
zăngăne, hăpăie, urlă ca mine, - 
alte două sute optzeci 

de bestii, cu ghiare haine, 

zgârie pietrele reci, 

gâtuie viaţa, ca mine, 

rup hălci din aduceri aminte, 
muşcă, prin somn, o ţâţă fierbinte, 
se izbesc de pereți ca nişte lilieci 
sau doar putrezesc înainte, 

ca nişte morminte ; 

alți două sute optezci ... . 


Două sute optzeci şi unu. 
Numărul cu care mă târâi 


prin sângele cuştei, şi latru, şi mârâi ... . 


Două sute optzeci şi unu. 

Numărul cu care râd ca nebunu”, 
scriu coapse şi sexe pe zid, 
şi-n fiece clipă ucid... . 


SCRISOAREA TATII 


Fiule, fiule, lungă e calea. . . 

Ca-n basm pân-la tine sunt mări şi ţări, 
trenuri, păduri, jandarmi şi ocări, 

şi stele ce nu ne ştiu jalea. 


Dorul de tine mi-e aşa, ca o furcă 
proptită cu dinţii în beregată. 

Din fundul Aiudului, ochii tăi urcă 
pe cer, ca doi luceferi de piatră. 


Mănânc : eşti în lingura mea. Fac un pas: 
şchioapeți alături în fiare. 

Aprind o văpaie la iconostas : 

cad lacrimile tale din lumânare. 


Prin somn, vine lanţul tău, blestematul, 
cu mari zornăieli să mă scoale. 

-  Lanţule, lanţule, lasă-mi băiatul, 
Ferecă-mi mie gleznele goale. 


Cum să-ţi strămut în carnea mea chinul ? 
Cum să-ţi beau, fiule, osânda toată ? 
Plecat peste neagra-i fântână sărată, 
seca-i-aş, goli-i-aş veninul . . . 


Uneori, noaptea, maică-ta vine, 
cu paşi de iarbă din țintirim : 
- a-ţi plânsul, bătrânule, şi haide cu mine, 
temnița-n lacrimi adânci s-o topim ... . 
42 


CURGERE 


Pe sub timpul de cremene seacă, 
curg ca o gârlă împuțită şi rea. 
Sălcii bătrâne s-apleacă, 

- nopţile — pe curgerea mea. 


Mă sfâşii în stâncile lunilor, 

ca vântul de munţii cumpliți. 
Năpârcilor, zilelor, anilor, căpcăunilor, 
mă sugeți, mă bateți, mă goliți ... 


Nu-mi mai umblă prin inimă nimeni, 
în somn nici un pas nu mai ninge. 
Rar, în zeama neagră de chimen, 
lacrima mea se aprinde, se stinge. 


Ah, hoitul meu iară şi iară 

se face moloz pe podele. . . 

Mereu fluviul temniței mi-l ia şi mi-l cară 
departe. În iad sau în stele. 


Curge gunoiul meu, curge-ntruna . . . 
Vin scâncete lungi din basme, din ieri. 
Hoţii, la gratii, poftind muieri, 
încalecă luna. 


HALUCINAŢII 


Seara, 

când vântul se-ntoarce acasă, 
ca un cocon, ca un boier, 

în trăsura lui somnoroasă, 

l-aştept după drevele mele de fier, 
şi-acolo, lângă cer, 
îl depoi de giubeaua lui de mătasă. 


Cheia trozneşte în broasca amară, 
mă subțiez printre gratii, afară. 
Hoţii vin în cer după mine, 

cu mâinile pe carabine. 

Atunci mă reped să-l omor 

pe Jupânul luceafăr, pe-acest domnişor 
cu juvaere păgâne : 

- Dă-mi colierul, Jupâne, 
brăţările dă-mi, şi agatele, 

şi inelele tale, spurcatele . . . 
Punga ta grea de rubine, 

zvârle-o, s-o am pentru mine, 
şi-aruncă aur la toți 

ceilalți treizeci de hoţi ... . 


Şi noaptea, 

când arde văzduhul sălbatec, 
tâlhărescul meu şuier adună 

toate celulele cu somn de jăratec. 
- Hai, spărgători, împreună, 
hai, derbedei, hai golani : 

porţile raiului bătute-s cu bani, 

şi dac-om intra pe ferestre în lună, 
în beciul ei de mărgean, 

ne-om îmbăta cu trascău şi alean. 


Iar dincolo, în funduri de somn şi de veac, 
hoţilor, ne-aşteaptă-n iatac, 

ne-aşteaptă-o muiere, pe fiecare, 

cu pântec de miere şi de uitare, 

şi cu sărutul adânc, ca un lac 

IN MEMORIAM 


Pe deținutul sinucis ieri dimineață 
toți îl răsfaţă. 

Toţi i-ar da o țigare, 

Don-Prim nu-l mai înjură în treacăt, 
şi nu mai trebuie lacăt, 

nici lanț de picioare. 


O soră sau cumnată, 

l-a îmbrăcat în cămaşă curată 
şi însuşi Septembrie-i pune 
pe piept calda lui moliciune, 
ca şi cum ar picura o fântână 
de borangic şi de lână. 


Acum are tâmple cereşti, 
pline de-o mare dulceaţă, 
parcă nu pleacă din viaţă, 
parcă intră-n poveşti... 


Azi, porțile temniţei larg s-au deschis 
pentru deținutul sinucis : 

începând de la orele zece 

e liber să plece. 

E liber ? paznicii se-ncruntară : 
Putem să-l lăsăm pe poartă afară ? 
Cum, nimeni nu se mai teme 

Că osânda şi-a sfârşit prea devreme ? 


Vieţaşilor nu le vine să creadă, 
toți se reped la gratii să vadă 
cum gardienii din poartă 

nu-l îmbrâncesc şi nu-l ceartă, 

ci se descoperă mut 
că trece un deţinut... . 


Temniţa auie : Pleacă, pleacă .... 


Iisuse, Tu ai trimis 

cotiuga asta săracă 

să ia pe cel sinucis ? 

Ai loc şi pentru noi, condamnaţii ? 
Pentru noi, ticăloşii, scuipaţii, 
gunoaiele, lepădăturile, 

se mai îndură Scripturile ? 

În basmul unde-Ți lunecă paşii 

e voie şi pentru noi, puşcăriaşii ? 


Deschizi rare uşile stelelor Tale 

la pramatii, la haimanale ? 

Sau şi acolo, la Tinc, 

sunt lanţuri, gardieni şi suspine ? 
Sau şi-acolo, pentru furi şi mişei, 
ai gratii, lacăte, chei, 

şi poate, şi-acolo-n celule albastre, 
câte-un nemernic din turmele noastre 
supără iarăşi pe bunul Tată 

ŞI, în osânda lui blestemată, 

se sinucideîncă o dată .... 


CÂNTEC DE HOŢ 
Fă-mi, Doamne, fereastra uşă. 
lanţurile nuieluăi . . . 
Bocet de temniţă. 


Prinde, Doamne, vremea-n palmă 
şi n-o mai lăsa să doarmă, 
dă-o-n grânci de-a berbeleacul 

că-mi sunt nopțile cât veacul, 
zilele duţmanele, 

clipele hainele 

sunt ca mărăcinele ... . 


Fă-mi, Doamne, fereastra ușă, 
cătuşele nuieluşă, 

drevele sfori de mătase 

şi cheile chiparoase. 

Lanţurile arde-le 

ca flacăra joardele ; 

gratiile când le ating 

fă-le aţe de paing ; 

chile, neunsele, 

să zboare ca frunzele. 


Temniţa face-o-ai, face, 
cât un ou, cât o găoace ; 
nici de-a lungul, nici de-a latul, 
să nu-ncapă-n ea oftatul. 
Poarta mare cu zăvoare 
fă-o drum, fă-o cărare, 
lacătele de ocale : 
bulgări de zăpadămoale, 
să vină din cer o ploaie 
lacătele să le-nmoaie ; 
să răsară soarele 
să-ndoaie zăvoarele ; 
lacrimile-amarele 

să topească fiarele ; 

şi jalea ca melița 

să melițe temnita. 

FOAMETE 


Foametea zgâlțâie temnița 
ca un crivăț de mare turbare. 
Vieţaşii cad din picioare, 
sunt numai jind, numai gură, 
foame şi ură. 


Ciciţi, pe brânci, într-o rână, 

ar mesteca mărăcini şi țărână. 
Ochii se-mplântă-n uşa duşmană 
ca nişte cuțite-ntr-o rană ; 

poate tot va să vie 

fiertura cu duh de leşie. 


Din zori la amiază, 

fiara lihnită stă trează, 

şi când, fumegând, nemernica zeamă 
cu abur de mlaştină-i cheamă, 
blidele tremură-n mâini 

şi toată haita de câini 
îmbrâncindu-se, gata să cadă, 
se-aruncă, gemând, peste pradă . . . 


Orice suspin, orice vorbă 
mămăligă şi ciorbă ; 

ciosvârte de pâine ies de pe buze 
şi crapă în aer ca nişte obuze. 
Peste zoaie, pestew gunoaie, 
strigoii strâmbi se-nconvoaie ; 
pentru o umbră de praz, 

ghiara se repede-n grumaz ; 
pentru un puregai de cotor, 
pumnul face omor... 

În supa turbată, 

holbată veşnic în beregată, 
pofte crâncene se coc... 

Ca un trăznet de foc, 
pântecariţa rupe din şale 
despică, suge, jumoale. 
Măcel par latrine şi zahanale. 
În duhori ticăloase, pe vine, 
gându-nfulecă hartane haine, 
sfârtecă, -nghite, sfâşie 

hălci nălucite de carne vie... . 


Noaptea-n celule de fier, tâlhăreşte, 
Foamea scrâşneşte, pândeşte, 

pe carabină, la drumul mare, 

şi cere Mâncare ! 


Zilnic, sub pietrele reci, 

pe masa de tablă din beci, 

alt stârv, ca un vultur năpraznic, 

se pregăteşte de praznic : 

cu pliscul, cu ghiara, stă parcă s-apuce, 
taine şi bezne să-mbuce. 


Aşa, încleştat şi fugit de osândă, 
hoitul din pivniță rânjeşte la pândă, 
sălbatec, cu dinţii, cu mâinile bete, 
muşcă din moarte cu sete . .. 


MOLIMĂ 


Dintr-un păduche, dintr-un grăunte, 
ne-a crescut pân”la piept, pân”la frunte, 
şi-acum spumegă, muge şi tună, 

ca o vâltoare nebună... . 

Prinşi în şuvoiul molimei sure, 
supti ca de-un lacom nămol, 
luptăm cu-ndârjire să nu ne fure 
vâlvoiul fluviu de vitriol. 


Ieri noapte, as'noapte 

torentu-a cărat dintre noi trupuri coapte, 
răscoapte, răsfierte în smoală, 

în venin şi în boală. 


Torentul încă mai cară 

pe unii până diseară : 

pe mine, pe tine, pe el... 
Măcel fără sânge şi fără oţel. 


Spaima ne-a umflat coastele, 
ne-a dilatat piepturile, 

ne-a lungit braţele, 

ne-a ascuţit unghiile, 

a pus în noi aprigă vlagă, 

şi noi, slăbănogii, uscaţii, 
ne-agăţăm cu-o ghiară de spaţii, 
cu alta, de-o umbră beteagă . .. 


Mâinile noastre se prind 

de gratii, de uşi, de pereţi, 

de răgăliile putredei vieţi, 
de-un fir de păianjen stingher, 
de-o stea ce tremură-n cer... . 


Ne-am vrea prin găuri, afund ca sobolii, 
să nu ne-ajungă puhoaiele bolii. 

Ne-am vrea ca ploşnițele pitite-n zid, 

să nu ne zmulgă înecul torid. 

Privim încleştați în pândă grozavă 
cum gâlgâie năpraznica lavă, 
plină de hoituri albastre, 

prin faţa celulelor noastre. 


Crunt paznic cu paşii-n pâslari, 
străbătând coridoare . . . 
Moartea-şi târăşte picioarele 

pe săli, pe subt spaimele mari. 
Din strachini, din vânăta zeamă, 
morții se strâmbă şi cheamă. 

O lingură sorbim, de cenuşă, 

şi molima râcâie-afară, la uşă. 


Muşcăm din coaja uscată, 
şi hoituri ne-apucă de beregată. 
O duşcă sălcie de apă, 


şi leşurile au răsfiert în ulcior, ca-ntr-o groapă... . 


Tutunul miroase 

a cadavre cleiose. 
Palmele noastre duhnesc 
a stârv omenesc. 


Din perne, din pături, din paie, 

urcă un duhnet ca o vâlvătaie 

şi temnita pute, prin ziduri bătrâne, 

a morții de ieri şi-a morţii de măine . .. 


Şi când zgâlțâiți de vedenii, cădem, 

în somn ca-ntr-o mlaştină grea de blestem, 
din duşumele începe să crească, 

întâi cât o boabă de linte, 

apoi cât o fiară drăcească 

monstru de fontă fierbinte, 

roşu, sălbatec, aprins, suind pe perete-nainte, 


51 


crâncen, teribil duşman, 

trecând prin tavan 

ne-ncăpând nicăieri 

-nici în văzduh, nici în iad, nici în cer — 
fără leac, fără timp, fără loc, 

uriaşul Păduche de foc... 


PLIMBARE ÎN CERC 


Din moartea noastră-nchisă în milenii 
ne scot în curtea hâdă gardienii. 

Cu ochii goi şi stinşi de suferință 

ne învârtim într-o circumferință. 


Călcăm absenţi, - mecanice cadenţe — 
făcând maneju-acestei penitente, 
reglementar, sub cerul ca o zdreanță 
păşim toți, unul după altul, la distanță. 


Cu mâini de mort, cu feţe de mumie, 
strigoi în uniformă pământie, 

în geometria cercului tăcerii, 

tăcem, cum ne ordonă temnicerii. 


Ce veşted pare-n ziua incoloră 
văzduhul jumătăților de oră, 

ce sec e basmul lumii şi ce slut e 
când paşii dau ocol în trei minute. 


Cum universul-ntreg încape-n bliduri, 
în micul nostru cosmos dintre ziduri 
şi cum măsura vremii n-o mai bate 
decât în rostul pâinii.nfulecate . . . 


Azi nu ne pasă dacă mai tresaltă 

destinul nostru searbăd ca o baltă, 
cum nu ne pasă dacă-i luni sau miercuri, 
domesticiţi geometricelor cercuri. 


Ieri, ne sugeau aducerile-aminte ; 
azi nu ne pasă de ce-a fost-nainte . ... 
cu ochii grei şi supți de suferință, 
ne-mpleticim într-o circumferință. 


PENITENCIAR 


Ciorba pute-a mormânt. Uneori, un chip de madonă 
pluteşte în zeama din blid. 

Gardienii bombănesc, înjură, ordonă, 

creşte umbram domnului “Prim” proiectată pe zid. 


Speriaţi de tăceri, trec sfioşi condamnaţi, 
ochii aleargă pe jos după mucuri fumate 
şi după-o coajă uscată de libertate. 

Paşii lor nu se aud, calcă prin spații. 


Lin traversează nemărgirea, 
Şchioapătă-ncet, urmăriți de gardianul sever, 
parcă de glezne trag amintirea, 

sau, poate, eternitatea de fier . . . 


La 5, mămăliga. La 6, ca-ntotdeauna, 
închiderea. Lacătul. După zăbrele, 
hoţii sparg case de bani, sus, în stele, 
pumnii toți asasinează luna . . . 


Târziu, tâmpla unuia — numai jind, numai dor — 
stă de vorbă cu Dumnezeu, sus, la gratii . . . 

În visul osândiţilor e joi, şi e vorbitor, 

şi vin cu țigări nevestele şi-odraslele tatii . . . 

CUPRINS 


Prefaţă la cântece din temniță ........ 
ZAbrele ni Tare ee asa ai deal ai cai a 


Rugăciune din celulă + nea pc ea ea a 
Fama se iapa a a a a Pta aa a atat a 


Sângele;termniței m e sie ae e aa ina ace ata 
Carte pOSIA A caste a a candele a ii di 
Inceput de primăvară... 


Cântec din mlaștină... 
ÎCNULIGIE DE A 2 o i d 003 ai 
Cântec de nuntă... nenea 
Program zilnic... 
Hane TOS II eresi erain i i da a eul 
Fecior de HOaţă. n aicea fe aia ae cata 
Şi-acolo sus, în văzduh..............cci. 
FA DELtale; nee arae iale ati ta 
Toamna în temniță... eee 
Când voi Muri. cae cl ie aaa da aici aa 


Scrisoarea talin; scie totozcic a atata 
(CUPELE at mot e 09 Sai aa 
Halicifiații. esta o aaa d a a RO atat 

